Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2021/C 269/10)

Euroopan komissio on hyväksynyt tämän vähäisen muutoksen annetun komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”FARRO DI MONTELEONE DI SPOLETO”

EU-nro: PDO-IT-0603-AM01 – 26. helmikuuta 2021

SAN (X) SMM ( )

1. Nimi

”Farro di Monteleone di Spoleto”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji

1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Farro di Monteleone di Spoleto” on Triticum dicoccum -lajin paikallinen, tuotantoalueelle ominainen ekotyyppi, jolle ovat ilmastoon ja maaperään aikojen myötä tapahtuneen sopeutumisen ansiosta kehittyneet seuraavat morfologiset ja fysiologiset erityisominaisuudet, jotka erottavat sen muilla maantieteellisillä alueilla tuotetusta emmervehnästä: kylvö varhain keväällä; kasvin korkeus alle 120 cm; versominen on keskimääräistä; puolipysty kasvuasento versomisen päättyessä; pehmeät, hivenen tai melko sinivihreät korret ja lehdet; pienet, yleensä litteät tähkät, jotka täysin tuleentuneina ovat luonnonvalkoisia; helpeet ovat tiukasti kiinni jyvissä; lasimaisen jyvän kannassa on runsaasti nukkaa, ja jyvät ovat selvästi kaarevia; väri on vaaleanruskea, meripihkaan vivahtava, ja se erottaa selkeästi tuotteen kaikista muista vastaavista tuotteista myös jauhettuna. ”Farro di Monteleone di Spoletoa” pidetään kaupan seuraavissa tarjontamuodoissa: FARRO INTEGRALE (kokonaiset jyvät): väriltään meripihkaan vivahtavan vaaleanruskeita pitkänomaisia kaarevia jyviä, joiden kuori on poistettu; FARRO SEMIPERLATO (osittain kiillotetut jyvät): jyvä on edelleen kokonainen mutta eroaa edellisestä siltä osin, että sen pinta on hieman hioutunut, väri on vaaleampi ja suutuntuma pehmeämpi, minkä vuoksi tuotetta suositellaan käytettäväksi keittoihin ja salaatteihin; FARRO SPEZZATO (rikotut jyvät): valmistetaan kuorituista kokonaisista emmerjyvistä, jotka rouhitaan ja lajitellaan koneellisesti koon mukaan siivilässä; väriltään meripihkaan vivahtavan vaaleanruskea, lasimainen pinta; SEMOLINO DI FARRO (mannaryynit): valmistetaan jauhamalla kokonaisista emmerjyvistä; edellistä hienojakeisempaa mutta lasimaisuutensa vuoksi ei kuitenkaan pölymäistä, hajoaa ja muuttuu taikinamaiseksi suussa; väriltään erityisen vaaleaa.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Edellä on kuvattu neljää perinteistä tarjontamuotoa: kokonaiset jyvät, osittain kiillotetut jyvät, rikotut jyvät ja mannasuurimot. Kaikkien niiden osalta SAN-tuotteen ”Farro di Monteleone di Spoleto” viljelyn, lajittelun, kuorimisen, hiomisen, rikkomisen ja jauhamisen on tapahduttava tuotantoalueella, jotta tuotteen laatu ja erityisominaisuudet säilyvät muuttumattomina.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Farro di Monteleone di Spoleto” saatetaan kulutukseen 25–100 kilogramman painoisissa pakkauksissa. Kaikentyyppisissä tuotteissa eli kokonaisissa jyvissä, osittain kiillotetuissa jyvissä ja rikotuissa jyvissä sekä mannasuurimoissa kaikkien materiaalien ja teknologioiden täytyy olla voimassa olevan lainsäädännön mukaisia. Kaikki SAN-tuotetta ”Farro di Monteleone di Spoleto” sisältävät pakkaukset on suljettava sinetillä, ja niiden sekä niihin sijoitettujen, tuotteen kanssa kosketuksessa olevien etikettien tai painotuotteiden on oltava uusia, puhtaita, myrkyttömiä sekä voimassa olevan unionin ja Italian lainsäädännön mukaisia.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Tuotelogon lisäksi pakkausten etiketeissä on oltava selkein ja luettavin painokirjaimin EU:n graafinen tunnus siihen liittyvine mainintoineen sekä lainsäädännössä edellytetyt tiedot. Logo muodostuu neliöstä, ja siinä on sivukuva takajaloilleen nousseesta leijonasta käpälässään kaksi emmervehnätähkää, sekä kuusi pellossa kasvavaa tähkää.

Jos logoa käytetään etiketissä, on ehdottomasti noudatettava jäljempänä olevan mallin mukaisia kirjainten mittasuhteita.

Logo voi kuitenkin olla myös harmaasävykuva tai yksivärinen.

SAN-tuotteesta ”Farro di Monteleone di Spoleto” valmistettuja tuotteita voidaan myös jalostuksen jälkeen pitää kaupan pakkauksissa, joissa on kyseinen nimi, mutta ilman EU:n tunnusta. Viittauksessa nimeen on oltava seuraava teksti: ”Tuote on valmistettu Farro di Monteleone di Spoleto -emmervehnästä”. Näiden sääntöjen soveltaminen edellyttää, että aidoksi varmennettu suojattu alkuperänimitys on ainoa käytetty Triticum dicoccum (Schübler) -lajiin kuuluva ainesosa; tämä viittaus on tehtävä siten, että kuluttaja voi yksiselitteisesti todeta SAN-suojan koskevan yksinomaan kyseistä ainesosaa eikä jalostettua tuotetta.

4. Maantieteellisen alueen tarkka rajaus

SAN-tuotteen ”Farro di Monteleone di Spoleto” tuotantoalue sijaitsee Perugian maakunnan kaakkoisosan vuoristoalueella ja käsittää Monteleone di Spoleton ja Poggiodomon kuntien hallinnollisen alueen kokonaisuudessaan sekä osia Cascian, Sant’Anatolia di Narcon, Vallo di Neran ja Schegginon kuntien hallinnollisesta alueesta vähintään 700 metrin korkeudessa merenpinnasta.

5. Yhteys maantieteelliseen alueeseen

Yli 700 metrin korkeudessa merenpinnasta sijaitsevan viljelyalueen maasto on jyrkkärinteistä, kalkkipitoista ja kivistä, mikä estää veden kerääntymisen sateisina vuodenaikoina. Maaperä sisältää kohtuullisesti orgaanista ainesta, runsaasti fosforia ja niukasti kaliumia. Alueen ilmaston erityispiirteet, toisin sanoen pitkät ankarat talvet usein toukokuulle asti ulottuvine pakkasineen ja päivälämpötilojen kohoaminen korkeiksi vain muutamina viikkoina kesällä, johtuvat ylätasangon pinnanmuodostuksesta. Farro di Monteleone di Spoleto -ekotyyppi kestää hyvin näitä ilmasto-olosuhteita, joihin se on sopeutunut aikojen kuluessa.

SAN-tuotteesta ”Farro di Monteleone di Spoleto” ainutlaatuisen tekevä ominaisuus on väriltään meripihkaan vivahtava vaaleanruskea jyvä, joka on lasimainen ja kova ja hieman jauhomainen. Muita erityispiirteitä ovat litteä, lyhyt ja suippo tähkä sekä lyhyehköt ja hieman harallaan olevat vihneet.

”Farro di Monteleone di Spoleton” fyysiset ja aistinvaraiset erityisominaisuudet ja ennen muuta sille ominainen meripihkan sävyinen, lasimainen jyvä johtuvat yli 700 metrin korkeudessa merenpinnasta sijaitsevan jyrkkärinteisen tuotantoalueen maaperä- ja ilmasto-olosuhteista ja erityisesti kalkkipitoisesta kivisestä maaperästä, johon vesi ei pääse kerääntymään sateisinakaan vuodenaikoina. Kokeet ja tieteelliset tutkimukset ovat osoittaneet, että käytettäessä ”Farro di Monteleone di Spoleton” siementä muilla Valnerinan alueilla saadaan tuote, joka ajan mittaan menettää erityisominaisuutensa. Tämä kertoo siitä, että tuotantoalueelle on muun muassa alueen maantieteellisen eristäytyneisyyden seurauksena kehittynyt oma tärkeä ekotyyppi, josta on syntynyt oma erityinen paikallinen lajike. Ei tarvitse kuin mennä muille lähialueille todetakseen, että samanlainen jyvä muuttuu siellä lasimaisesta jauhoiseksi. Tämä kevätlajike on sopeutunut lopputalvella tapahtuvaan kylvöön vuoristoalueilla, joiden runsaasti fosforia ja niukasti kaliumia sisältävä maasto on jyrkkärinteistä, kalkkipitoista ja kivistä, mikä estää veden kerääntymisen sateisina vuodenaikoina. Ilmasto on tyypillinen vuori-ilmasto, jolle ovat ominaisia pitkät ankarat talvet usein toukokuulle asti ulottuvine pakkasineen ja päivälämpötilojen kohoaminen korkeiksi vain muutamina viikkoina kesällä. ”Farro di Monteleone di Spoleto” on aikojen kuluessa sopeutunut näihin ilmasto-olosuhteisiin ja kestää niitä hyvin. Vieläkin selvemmin tuotteen ja sen viljelyalueen välinen yhteys ilmenee ikivanhoista historiallisista lähteistä. Monteleone di Spoletossa sijaitsevasta kuudennelta vuosisadalta eaa. peräisin olevasta etruskihaudasta (tomba della biga) on löydetty viljan jäänteitä ja muun muassa emmervehnän jyviä. Ne kuuluvat mitä todennäköisimmin nimenomaan Triticum dicoccum -lajiin, jota perinteisesti viljellään nykyisinkin Monteleone di Spoletossa. Tämä todistaa lajin laajasta levinneisyydestä ja käytöstä kyseisenä aikana. Monteleone di Spoleton alueella toteutetuissa arkistotutkimuksissa on onnistuttu löytämään ja konservoimaan asiakirjoja, jotka osoittavat, että emmervehnän viljely oli yleistä jo 1500-luvulla ja jatkui seuraavien vuosisatojen kuluessa, aina nykypäivään saakka. Näin ollen vaikuttaa selvältä, että ihmisellä on ajan mittaan ollut huomattava vaikutus maanmuokkaustekniikoihin sekä oikeiden kylvö- ja korjuuaikojen valintaan. Tämä taito on siirtynyt sukupolvelta toiselle, ja sen ansiosta on koko ajan pystytty parantamaan ja lisäämään tämän erinomaisen viljan tuotantoa – viljan, jolla on huomattavia energiaa antavia ja virkistäviä ominaisuuksia ja joka ei millään muotoa ole vähäisempi muiden viljojen joukossa. Juhlissa ja erityistilaisuuksissa tarjottavat perinteiset keitot ja liemiruoat ovat osaltaan lisänneet tuotteen arvostusta laajemmassa mittakaavassa.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän koko teksti on saatavissa osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 179, 19.6.2014, s. 17.